Video: Pelicansin Ben Blood tiputti hanskat ja nuiji omaa pelaajaa harjoituksissa - "Olemme tyytyväisiä tämmöiseen"

Ben Blood suuttui Pelicansin aamuharjoituksissa. Päävalmentaja Petri Matikainen meni keskeyttämään tilanteen.

Lauri Ilola

Pelicansin aamuharjoituksissa nähtiin poikkeuksellinen tunteenpurkaus, kun puolustaja Ben Blood hermostui häntä taklanneelle Niko Kivelälle. Kivelän taklaus osui Bloodia päähän, minkä jälkeen Blood kysyi kovaan ääneen, kuka häntä taklasi.

Saatuaan selville, että taklaaja oli Kivelä, Blood tiputti hanskansa ja ryhtyi yksipuoliseen iskujenvaihtoon. Päävalmentaja Petri Matikainen sai muiden pelaajien kanssa Bloodin pois tilanteesta. Lopulta isokokoinen puolustaja lähti pukukoppiin ovet paukkuen, eikä palannut enää harjoituksiin.

Pelicansin päävalmentaja Petri Matikainen halusi selventää, mistä tilanteessa oli kysymys.

- Siinä oli harjoitus, jossa mennään maalille ja pelataan tilanne loppuun asti. Niko Kivelä ajoi tilanteen loppuun asti, kuten on pyydetty. Siinä sattui niin, että taklaus tuli pikkuisen kuolleeseen kulmaan, eikä Ben (Blood) sitä nähnyt. Vekki huuleen, ja hän suutahti siitä. Sitten tuli pienet painit, Matikainen kertasi.

- Olemme tyytyväisiä tämmöiseen. Juuri sitä haetaan, että vedetään loppuun asti, ja välillä tunteet voivat mennä yli. Annoin sen painin hetken olla ja menin sitten keskeyttämään sen. Ei siinä yhtään mitään tapahtunut, normal normal, Matikainen vakuutti.

- Meillä on tapana, että asiat unohdetaan sitten. Siellä ne on jo kätelleet ja eteenpäin mennään, Matikainen päätti.